<classify> RAIS John Magufuli ameelezea kutoridhishwa kwake na utendaji wa Mamlaka ya Mapato nchini TRA, ambayo mpaka sasa inakusanya kodi kwa walipa kodi milioni 2.7 tu kati ya Watanzania wote zaidi ya milioni 55.Amesema kwa mtindo huo, TRA itakuwa inazidi kuwakamua walipa kodi wachache, wakati ingeweza kupanua wigo wa kodi na kuweka viwango vya kodi vinavyolipika na vitakavyowavutia watu wengi zaidi kulipa kodi.Alisema hayo Dar es Salaam jana baada ya kuwaapisha Naibu Katibu Mkuu wa Wizara ya Fedha na Mipango atakayeshughulikia Sera, Adolf Ndunguru na Naibu Kamishna Mkuu wa TRA, Msafiri Mbibo, Ikulu Dar es Salaam.Hafla ya kuapishwa kwa viongozi hao ilihudhuriwa na Makamu wa Rais, Samia Suluhu Hassan, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi, Naibu Waziri wa Fedha na Mipango, Dk Ashatu Kijaji, makatibu wakuu, viongozi wakuu wa vyombo vya ulinzi na usalama na wafanyakazi wa Wizara ya Fedha na Mipango.Rais Magufuli aliitaka TRA na Wizara ya Fedha na Mipango, kupanua wigo wa kodi kwa kuongeza idadi ya walipa kodi na kuibua vyanzo vipya vya mapato, pamoja na kujenga mazingira rafiki kwa watu wengi zaidi kulipa kodi ili kuongeza makusanyo ya kodi. Alisisitiza kuwa haridhishwi na utendaji wa TRA ambayo mpaka sasa inakusanya kodi kwa walipa kodi milioni 2.7 tu kati ya Watanzania wote zaidi ya milioni 55. Ukienda mipakani wafanyabiashara wanafungua maduka upande wa nchi za wenzetu na si upande wa Tanzania, na sababu ni kwamba wakifungua upande wa Tanzania wanasumbuliwa na TRA, wekeni viwango vya kodi vinavyolipika ili watu wengi waweze kulipa kodi badala ya kukwepa, alisisitiza Rais Magufuli.Alieleza pia kutofurahishwa na mlundikano wa kesi za kodi mahakamani na alitaka tatizo hilo lifanyiwe kazi, kwa kuwa linasababisha kodi nyingi kutolipwa, kwa kusubiri mivutano ya kesi. Alimpongeza Naibu Waziri wa Fedha na Mipango, Dk Kijaji kwa ufuatiliaji mzuri wa fedha za bajeti zinazoelekezwa katika miradi mbalimbali na kuchukua hatua zinazostahili, ikiwemo kuzirejesha Hazina na kuzielekeza mahali pengine zinapohitajika.Aliwataka Naibu Katibu Mkuu wa Fedha na Mipango, Ndunguru na Naibu Kamishna Mkuu wa TRA, Mbibo kwenda kurekebisha dosari zote zilizopo katika ofisi zao, ikiwemo kuwaondoa watumishi wanaoonekana kuwa kikwazo cha kutekeleza mipango ya serikali. Makamu wa Rais Samia alisema viongozi hao, wanatarajiwa kufanya vizuri zaidi katika nafasi walizopewa hivi sasa, hasa ikizingatiwa kuwa wanakwenda kufanya kazi katika ofisi zenye mchango mkubwa katika uchumi wa nchi.Dk Kijaji na Kamishna Mkuu wa TRA, Charles Kichere walimshukuru Rais Magufuli kwa uteuzi wa viongozi hao na waliahidi kwenda kusimamia kwa ukaribu zaidi utekelezaji wa fedha za bajeti na kufanyia kazi changamoto ya kupanua wigo wa kodi na kuongeza idadi ya walipa kodi.Wakati huo huo, Rais Magufuli akiwa na mkewe, Mama Janeth wametoa heshima za mwisho na kutoa mkono wa pole kwa familia ya Mbunge wa Iringa Mjini, Mchungaji Peter Msigwa Chadema ambaye amefiwa na dada yake, Tryphosa Simon Sanga aliyefariki dunia Machi 30, mwaka huu, kwa ajali ya gari jijini Dar es Salaam. Wakiwa nyumbani kwa marehemu Kimara StopOver, Dar es Salaam, Rais Magufuli na Mama Janeth, waliungana na wanafamilia kumuombea marehemu apumzike mahali pema peponi.  <topic>: kitaifa 